Urmareste Modifică dimensiunea fontului: Play

Bucureşti, 1 aug /Agerpres/ - Ambasada României la Londra a lansat aplicaţia "Te înregistrezi, votezi, contezi!" prin care orice persoană domiciliată sau rezidentă pe teritoriul britanic are posibilitatea să completeze online cererea de înscriere în Registrul electoral.



Potrivit unui comunicat remis, luni, AGERPRES, orice persoană domiciliată sau rezidentă pe teritoriul britanic are posibilitatea să completeze online cererea de înscriere şi, ulterior, să o printeze, dateze şi semneze.



Prin intermediul aplicaţiei, este facilitat accesul direct la cererea de înscriere şi sunt prezentate de o manieră simplificată condiţiile de înscriere în registrul electoral.



Ambasada României la Londra reaminteşte că înscrierea în registrul electoral pentru votul în străinătate la alegerile parlamentare din 2016 se face respectând mai mulţi paşi. Astfel, se completează cererea de înscriere, se datează şi se semnează, se ataşează copia paşaportului de tip CRDS, se ataşează copia unui act de identitate valabil - carte de identitate sau paşaport - şi copia unuia din documentele care atestă reşedinţa în Marea Britanie. Cererea în original şi copia sau copiile documentelor de identitate şi de reşedinţă se pot depune personal sau trebuie trimise prin poştă la adresa Consular Section, Embassy of Romania in London, M.E.I.C. House, 344 High Street Kensington.



Aplicaţia poate fi accesată la adresa: https://www.facebook.com/Ambasada-Rom%C3%A2niei-%C3%AEn-Regatul-Unit-al-Marii-Britanii-%C5%9Fi-Irlandei-de-Nord-1707859879444258/app/1811299469100844/.



Autoritatea Electorală Permanentă (AEP) a anunţat că, până la data de 1 august, au fost validate 4.616 cereri de înscriere în Registrul electoral depuse de alegătorii români cu domiciliul sau reşedinţa în străinătate. În Marea Britanie au fost înregistrate 103 cereri pentru vot prin corespondenţă şi 16 pentru vot la secţie. AGERPRES/(AS - autor: Florentina Peia, editor: Claudia Stănescu)